
 A V I Z 

asupra propunerii legislative 

privind Legea bibliotecilor
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind Legea bibliotecilor, trimisă cu adresa nr.37 din 18 aprilie 2001, înregistrată sub nr.536/XVIII/11 din  18 aprilie  2001.

În conformitate cu prevederile art.110 alin.(1) din Constituţia României, cu adresa nr.1991/MRP/10.05.2001, Guvernul şi-a exprimat punctul de vedere precizând că nu susţine promovarea acestei iniţiative legislative pentru următoarele considerente:


- iniţiativa legislativă îşi propune să reglementeze activitatea bibliotecilor din România, prin cuprinderea acestora într-un sistem naţional, care este însă insuficient definit şi detaliat;


- funcţionarea Consiliului Naţional al Bibliotecilor din România pe lângă Biblioteca Naţională a României, instituţie publică aflată în subordinea Ministerului Culturii şi Cultelor, nu este agreată de reprezentanţii bibliotecarilor din celelalte reţele (învăţământ, cerecetare);


- prin faptul că se impun sarcini financiare şi materiale comunelor, fără a se preciza sursa de finanţare, se încalcă atât prevederile Legii administraţiei publice locale nr.69/1991, republicată, cât şi art.10 alin.(2) din Legea nr.72/1996 privind finanţele publice, autorităţile publice locale fiind obligate la eforturi financiare cărora nu le pot face faţă în prezent;


- este necesară reanalizarea şi reformularea definiţiei dată bibliotecilor;


- este necesară reanalizarea prevederii potrivit căreia “activitatea bibliotecilor publice este finanţată de la bugetul de stat prin intermediul Ministerului Culturii şi al consiliilor locale”, doarece bibliotecile publice organizate ca instituţii publice pot funcţiona şi în subordinea altor ministere decât Ministerul Culturii şi Cultelor;


- la redactarea propunerii legislative nu au fost respectate normele de tehnică legislativă, reglementate prin Legea nr.24/2000 privind normele de tehnică legislativă pentru elaborarea actelor normative. Astfel, lipseşte formula introductivă, se folosesc paranteze în cuprinsul articolelor, se utilizează expresii şi sintagme nedefinite;


- Ministerul Culturii şi Cultelor va promova un proiect de lege având acelaşi obiect de reglementare.


Potrivit prevederilor art.60 din Regulamentul Camerei Deputaţilor, comisia a examinat propunerea legislativă menţionată mai  sus şi faţă de precizările Guvernului, cu majoritate de voturi,  a hotărât  să  propună respingerea acestei iniţiative legislative.


În raport de obiectul şi conţinutul său, proiectul de lege face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

        red.consilier

  Georgeta Panoviciu

 dact. Silvia Trandafir

